A Bizottság határozata

(2004. április 29.)

a Közösség által a veszettség európai és közép-ázsiai helyzetével foglalkozó 2004. évi OIE konferenciának nyújtott pénzügyi hozzájárulásról

(az értesítés a C(2004) 1619. számú dokumentummal történt)

(2004/417/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra [1], és különösen annak 20. cikkére,

mivel:

(1) A 90/424/EGK határozat értelmében a Közösségnek meg kell tennie a közösségi állat-egészségügyi jogszabályok fejlesztéséhez, valamint az állat-egészségügyi oktatás vagy képzés fejlesztéséhez szükséges technikai és tudományos intézkedéseket, illetve segítenie kell a tagállamokat ezek megtételében.

(2) A Nemzetközi Állatjárványügyi Hivatal (OIE) a két európai OIE referencia-laboratóriummal, a wusterhauseni FCRV-vel és a nancy-i AFSSA-val együtt kezdeményezte széleskörű konferencia összehívását a veszettség európai és közép-ázsiai helyzetéről. A konferencia célja, hogy a veszettség diagnosztikája, járványtana és a vakcinázás, valamint a betegség elleni védekezés gyakorlati szempontjai terén kialakult új tudományos fejleményekre összpontosítson.

(3) A Közösség a 90/424/EGK határozat szerint csaknem 10 éve nyújt pénzügyi hozzájárulást a veszettség felszámolását célzó programokhoz a fertőzött tagállamokban. Az említett intézkedés eredményeként a betegséget a Közösség területén majdnem teljes mértékben felszámolták. Az egyes csatlakozó államokkal és harmadik országokkal határos régiókban azonban továbbra is működnek programok.

(4) 2003-ban döntés született, hogy a veszettség elleni védekezést szolgáló észtországi, magyarországi, lettországi, litvániai, lengyelországi és szlovéniai programok a Phare program keretében társfinanszírozást kapjanak. Ezek a programok 2004-ben kezdődnek és 2006-ig folytatódnak.

(5) A veszettség elleni védekezést szolgáló, 2004. évre vonatozó, cseh köztársasági és szlovákiai programokat jóváhagyták, és azok a Közösségtől pénzügyi hozzájárulást kaptak a 2003/849/EK bizottsági határozat [2] alapján.

(6) Minden olyan tevékenységet ösztönözni kell, amely a kelet-európai és közép-ázsiai országokban segíti a veszettség elleni védekezést szolgáló programok szempontjából kedvező politikai döntések meghozatalát.

(7) A veszettség elleni védekezésről szóló konferenciának, amely a Kelet-Európában és Közép-Ázsiában hatályban levő stratégiák javítását és az illetékes hatóságok jobb tájékoztatását eredményezheti, hasznos hozzájárulást kell eredményeznie, és a Közösségnek ebből következően támogatnia kell az említett konferencia megszervezését.

(8) A veszettség Európai és Közép-Ázsiai helyzetével foglalkozó, 2004. decemberi OIE konferencia technikai és tudományos anyagainak a Közösség általi közzététele és terjesztése hozzájárul a közösségi állat-egészségügyi jogszabályok és az állat-egészségügyi oktatás vagy képzés további fejlesztéséhez.

(9) A veszettséggel foglalkozó, 2004. decemberi OIE konferenciához nyújtott közösségi hozzájáruláshoz szükséges pénzügyi forrásokat el kell különíteni.

(10) A Közösség említett pénzügyi hozzájárulását annak függvényében kell nyújtani, hogy a konferencia ténylegesen a tervezett módon zajlik-e le.

(11) Az ebben a határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

A KÖVETKEZŐKÉPPEN HATÁROZOTT:

Egyetlen cikk

Ezennel legfeljebb 50000 EUR összegig jóváhagyást kap az Európai Unió 2004. évre vonatkozó költségvetésének 17.04.02. költségvetési tételéből a veszettség európai és közép-ázsiai helyzetével foglalkozó, 2004. decemberi OIE konferenciához kapcsolódó technikai és tudományos anyagok közzétételét és terjesztését célzó tevékenység.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 224., 1990.8.18., 19. o. A legutóbb a 806/2003/EK rendelettel (HL L 122., 2003.5.16., 1. o.) módosított határozat.

[2] HL L 322., 2003.12.9., 16. o.

--------------------------------------------------